補易水歌效郭青山
作者：艾性夫
朝代：宋

paragraphs: 朝隨寒雲度陰山，暮指落月槌函關。
函關牡鑰泥爲丸，陰山俠客鐵作肝。
秦如虎狼生羽翰，飛食六國俱創殘。
生角雨粟憐吾丹，舍生取義我則安。
古劍錯落黄金鐶，劍光苦短不足看。
雕弓矢矯烏犀盤，弓弦易折不足彎。
右携地圖墨漫漫，左提髑髏血斑斑。
祖龍見此生歡顔，便可快意須臾間。
我以至易圖至難，聽我抵掌歌酒闌。
歌曰風蕭蕭兮易水寒，壯士一去兮不復還。
又進而歌曰壯士一去兮不復還，不意咸陽殿上有柱尚可環。
無且藥囊利鏌干，我志不遂節則完。